ANC-regering blaas R1,4 miljard op verblyf, vermaak en spysenieringDie bedrag wat op partytjies, aandetes en hotelle bestee is, is genoeg om etes aan meer as 250 000 behoeftige leerders vir hul algehele skoolloopbaan van 12 jaar te verskaf. (Argieffoto: Esté Meyer Jansen) Inperking, watter inperking? Terwyl Suid-Afrikaners gesteier het onder die uitwerking van die inperkingsregulasies wat weens die uitbreking van die Covid-19-pandemie ingestel is, het 18 ANC-ministers, hul adjunkte en departemente meer as R1,4 miljard op spyseniering, vermaak en verblyf bestee sedert pres. Cyril Ramaphosa in Mei 2019 tot president verkies is. Dr. Leon Schreiber, die DA se woordvoerder oor staatsdiens en administrasie, sê terwyl miljoene Suid-Afrikaners honger gaan slaap, het ANC-kaders regdeur die inperkingstyd – met belastinggeld – voortgegaan om partytjie te hou. En as jy só kyk na die vermaakrekening, was hulle beslis ook nie verveeld nie. Terwyl die meeste gewone Suid-Afrikaners ŉ groot gedeelte van die laaste drie jaar onder een of ander vorm van inperking moes oorleef, het Van die groot sondebokke is Lindiwe Sisulu, Ronald Lamola en Angie Motshekga. Schreiber sê die algehele bedrag wat op partytjies, aandetes en hotelle bestee is – meer as R1,4 miljard – is genoeg om etes aan meer as 250 000 behoeftige leerders vir hul algehele skoolloopbaan van 12 jaar te verskaf. Die DA se parlementêre vrae het probeer vasstel wat elke minister, adjunk en departement die afgelope drie jaar aan akkommodasie, spyseniering en vermaak bestee het. Hier is die vyf topbesteders: Die departement van korrektiewe dienste (DKD) onder Ronald Lamola: R293 miljoen Die DKD het toegekyk terwyl die Nasionale Vervolgingsgesag (NVG) weggekalwe is en is nou betrek by die Bosasa-korrupsie wat deur die kommissie na staatskaping blootgelê is. Die departement is verantwoordelik vir sowat ŉ kwart van die geld wat die afgelope drie jaar aan luukses bestee is. ŉ Allemintige R285 miljoen is aan verblyf bestee in ŉ tydperk wat die meeste Suid-Afrikaners met Jan Tuisbly se karretjie moes ry. Menslike nedersettings, water en sanitasie onder voormalige bestuur van Lindiwe Sisulu: R252 miljoen Die departement wat Lindiwe Sisulu, of Suid-Afrika se eie Marie Antoinette – soos die DA na haar verwys – die afgelope drie jaar bestuur het, het ŉ gesamentlike R252 miljoen geblaas. Schreiber sê dit sluit in R200 miljoen vir verblyf en meer as R50 miljoen vir spyseniering. Angie Motshekga se departement van basiese onderwys: R149 miljoen In dié departement is die paspoorte graag uitgehaal en Motshekga, haar adjunk en ander amptenare het R6 miljoen aan buitelandse verblyf bestee, benewens die R120 miljoen wat hulle verblyf op Suid-Afrikaanse bodem die belastingbetaler gekos het. Binnelandse sake onder Aaron Motsoaledi: R149 miljoen Terwyl die departement se immigrasiestelsels tydens die inperkingstyd byna tot stilstand geknars het, het Motsoaledi en sy span die afgelope drie jaar rojaal geld bestee aan luukses. Hulle het heerlik aan drankies by hotelle geteug – pleks daarvan om die geld te bestee om die ellelange toue by kantore te verkort of aansoeke tydig te verwerk, sê Schreiber. Barbara Creecy en die departement van bosbou, visserye en omgewingsake: R137 miljoen Talle vissers sukkel om kos op die tafel te sit weens die departement se nalatigheid en onbevoegdheid, maar dit lyk nie of amptenare in dié departement juis honger ly nie. ANC-kaders hier het meer as R11 miljoen aan spyseniering bestee en nog R126 miljoen aan verblyf. Naledi Pandor se departement van internasionale betrekkinge en samewerking het R127 miljoen bestee: byna R10 miljoen vir vermaak, R7 miljoen vir spyseniering en R110 miljoen vir verblyf. Blade Nzimande en die departement van hoër onderwys, wetenskap en innovasie het R74 miljoen bestee aan spyseniering, vermaak en verblyf. “Om ons hoër onderwysstelsel te verwoes, maak jou oënskynlik honger, want Nzimande en sy departement het ŉ gesamentlike R17 miljoen aan spyseniering bestee,” sê Schreiber. Die departement van gesondheid, toe nog onder leiding van dr. Zweli Mkhize, het R59 miljoen aan verblyf en meer as R8 miljoen aan spyseniering bestee, terwyl Gwede Mantashe en sy departement van minerale hulpbronne en energie R55 miljoen aan luukses bestee het. Fikile Mbalula en die departement van vervoer het in dieselfde tyd R34 miljoen bestee, Ayanda Dlodlo en departement van staatsdiens en administrasie R26 miljoen, Patricia de Lille se openbare werke en infrastruktuur het R22 miljoen bestee aan verblyf, spyseniering en vermaak en Stella Ndabeni Abrahams by kleinsakeontwikkeling R12 miljoen. Die departement van sport, kuns en kultuur het geweier om vrae oor dié soort besteding te beantwoord.